Aruküla Kultuuriselts korraldab 21. novembril kohalikus rahvamajas emade ja isade lauluvõistluse, kuhu oodatakse laulma Harjumaa igast omavalitsusest ühte ema ja ühte isa.
Kultuuriseltsi tegevjuhi Garina Toomingase sõnul sai idee sellest, et 2005. aastal korraldas Raasiku valla emade lauluvõistlust ning hiljem koos Juhan Trumbiga kahel korral ka valla isade lauluvõistlust.
„Mõtlesin, et kui juba meie väikesest vallast tuli emade lauluvõistlusele 12 ja isade võistlusele 10 osavõtjat, siis miks ei võiks teha kogu Harjumaa lauluvõistlust,“ sõnas ta.
Korraldaja sõnul on kõige suurem töö tagasihoidike inimeste „ära rääkimine“: „Saatsin rahvamajade kultuuritegijaile kirja, et aitaksid oma vallast laulvaid emasid-isasid leida. Raasiku vallast on lubanud osaleda kolme poja ema , ettevõtja Anna Miilits ja 2006. aastal valla esimese isade lauluvõistluse võitnud Vahur Parve, Jõelähtme vallast õpetaja ja hobilaulja Anneli Raudlam. Ootame huvilisi kõigist maakonna linnadest-valdadest. Kui keegi tunneb soovi osaleda või teab kedagi soovitada, andke oma rahvamajale või mulle teada.“
Garina Toomingas märkis, et igal aastal toimub Harjumaa Laululaps, kus lapsed alates kõige väiksematest esindavad oma koduvalda ja peavad julgema suure publiku ees esineda: „Miks ei võiks nüüd täiskasvanud võtta julguse kokku, panna end nende olukorda ja kogeda sama, mida lauluvõistlustel osalevad lapsed.“
Lauluvalik emade-isade võistlusel on vaba, oluline on eelnevalt saata korraldajaile noodid. Võistlejaid saadab professionaalsete muusikute ansambel, mille pani kokku Janno Trump: „Bänd koosneb Eesti parimatest pillimeestest. Õhtujuht on Peep Raun, žürii üks liige on Reet Linna.“
Kui maakonna 16 omavalitsusest tuleb võistlema vähemalt 10 ema ja sama palju isasid, on korraldaja rahul. Neid, kes laulma tulla ei taha, kutsub ta publikuna oma kodukandi lauljatele kaasa elama.
Emade-isade lauluvõistlust rahastab Harjumaa Omavalitsuste Liit 3000 euroga, Raasiku vald toetab 800 euroga.